সাফ মহিলা চ্যাম্পিয়নশিপ
সাফ মহিলা চ্যাম্পিয়নশিপ (দক্ষিণ এশীয় ফুটবল ফেডারেশন মহিলা কাপ) হল দক্ষিণ এশীয় ফুটবল ফেডারেশন (সাফ) কর্তৃক আয়োজিত মহিলা জাতীয় ফুটবল দলগুলোর প্রধানতম ফুটবল প্রতিযোগিতা। দক্ষিণ এশীয় ফুটবল ফেডারেশনের সাতটি সদস্য দেশের জাতীয় মহিলা দল অংশগ্রহণ করে থাকে। পূর্বে অংশগ্রহণকারী দলের সংখ্যা ছিল আটটি। ২০১৬ সালের পর আফগানিস্তান সাফ থেকে মধ্য এশীয় ফুটবল অ্যাসোসিয়েশনে যোগ দেয়। সাফ সদস্য দেশ সমূহ হচ্ছে- বাংলাদেশ, ভুটান, ভারত, মালদ্বীপ, নেপাল, পাকিস্তান ও শ্রীলঙ্কা। এটি প্রতি দুই বছর অন্তর অনুষ্ঠিত হয়। এ যাবত সাফ মহিলা চ্যাম্পিয়নশিপের ৬টি প্রতিযোগিতার মধ্যে ১টিতে ফাইনালে নেপালকে পরাজিত করে বাংলাদেশ চ্যাম্পিয়ন হয়েছে এবং বাকী ৫টিতে ফাইনালে চার বার নেপালকে এবং একবার বাংলাদেশকে পরাজিত করে ভারত চ্যাম্পিয়ন হয়েছে।